刘克庄
白湖庙二十韵
灵妃一女子，瓣香起湄洲。
巨浸虽稽天，旗盖俨中流。
驾风樯浪舶，翻筋斗千秋。
既而大神通，血食羊万头。
封爵遂綦贵，青圭蔽珠旒。
轮奂拟宫省，盥荐皆公侯。
始盛自全闽，俄遍于齐州。
静如海不波，幽与神为谋。
营卒尝密祷，山越立献囚。
岂必如麻姑，撒米人间游。
亦窃笑阿环，种桃儿童价。
独于民锡福，能使岁有秋。
每至割获时，稚耄争劝酬。
坎坎击社鼓，呜呜缠蛮讴。
常恨孔子没，豳风不见收。
君谟与渔仲，亦未尝旁搜。
束皙何人哉，愚欲补前修。
缅怀荔台叟，纪述惜未周。
他山岂无石，可以砻且锼。
吾老毛颖秃，安能斡万年。